Document ID: 32001R1700

Κανονισμός (ΕΚ) αριθ. 1700/2001 της Επιτροπής
της 28ης Αυγούστου 2001
για την αναστολή και το άνοιγμα δασμολογικών ποσοστώσεων σε ορισμένα εισαγόμενα στην Κοινότητα μεταποιημένα γεωργικά προϊόντα καταγωγής Εσθονίας και για την τροποποίηση του κανονισμού (ΕΚ) αριθ. 1477/2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2580/2000(2), και ιδίως το άρθρο 7 παράγραφος 2,
το πρωτόκολλο 2 της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους αφενός και της Δημοκρατίας της Εσθονίας αφετέρου(3), όπως τροποιήθηκε τελευταία από το πρωτόκολλο προσαρμογής των εμπορικών πτυχών της ευρωπαϊκής συμφωνίας(4), και ιδίως τα άρθρα 1 και 2,
Εκτιμώντας τα ακόλουθα:
(1) Ο κανονισμός (ΕΚ) αριθ. 2906/2000 της Επιτροπής(5) προβλέπει το άνοιγμα, για το έτος 2001, δασμολογικών ποσοστώσεων για ορισμένα εισαγόμενα προς την Κοινότητα προϊόντα καταγωγής Εσθονίας.
(2) Ο κανονισμός (ΕΚ) αριθ. 1477/2000 της Επιτροπής(6) προσδιορίζει το ύψος των μειωμένων γεωργικών συνιστωσών καθώς και τους πρόσθετους δασμούς που εφαρμόζονται από 1ης Ιουλίου 2000 για τις προς την Κοινότητα εισαγωγές εμπορευμάτων του κανονισμού (ΕΚ) αριθ. 3448/93 στο πλαίσιο των ευρωπαϊκών συμφωνιών.
(3) Η απόφαση αριθ. 6/2001 του Συμβουλίου Σύνδεσης ΕΕ-Εσθονίας της 18ης Ιουλίου 2001(7) τροποποιεί το πρωτόκολλο αριθ. 2 της ευρωπαϊκής συμφωνίας. Η εν λόγω απόφαση τροποποιεί τον όγκο των δασμολογικών ποσοστώσεων καθώς και το σύστημα υπολογισμού των μειωμένων γεωργικών συνιστωσών και των πρόσθετων δασμών. Η απόφαση αρχίζει να ισχύει την 1η Σεπτεμβρίου 2001.
(4) Κρίνεται σκόπιμη, αφενός, η αναστολή της εφαρμογής των δασμολογικών ποσοστώσεων που είχαν ανοιχθεί από τον κανονισμό (ΕΚ) αριθ. 2906/2000 και, αφετέρου, το άνοιγμα νέων ετήσιων ποσοστώσεων που προβλέπονται στο παράρτημα του πρωτοκόλλου 2. Δεδομένου ότι οι εν λόγω ετήσιες ποσοστώσεις μπορούν να ανοιχθούν μόνο από την 1η Σεπτεμβρίου 2001, κρίνεται σκόπιμη η μείωση τους, για το έτος 2001, κατ' αναλογία με την παρελθούσα περίοδο. Ταυτόχρονα, κρίνεται σκόπιμη η κατάργηση του ύψους των μειωμένων γεωργικών συνιστωσών καθώς και των πρόσθετων δασμών που καθορίζονται από τον κανονισμό (ΕΚ) αριθ. 1477/2000.
(5) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, περί καθορισμού ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θέσπισης του κοινοτικού τελωνειακού κώδικα(8), όπως τροποποιήθηκε τελευταία από τον κανονισμό (ΕΚ) αριθ. 993/2001(9), κωδικοποιεί τις διατάξεις διαχείρισης των δασμολογικών ποσοστώσεων που προορίζονται να χρησιμοποιηθούν βάσει της χρονολογικής σειράς των ημερομηνιών παραλαβής των διασαφήσεων θέσης σε ελεύθερη κυκλοφορία.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων που αφορούν τις συναλλαγές μεταποιημένων γεωργικών προϊόντων που δεν υπάγονται στο παράρτημα Ι,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η εφαρμογή δασμολογικών ποσοστώσεων που ανοίχθηκαν δυνάμει του παραρτήματος Ι του κανονισμού (ΕΚ) αριθ. 2906/2000 αναστέλλεται από την 1η Σεπτεμβρίου 2001.
Οι κοινοτικές δασμολογικές ποσοστώσεις για τα εμπορεύματα καταγωγής Εσθονίας, που απαριθμούνται στο παράρτημα του παρόντος κανονισμού, ανοίγονται σε ετήσια βάση από την 1η Ιανουαρίου έως την 31η Δεκεμβρίου. Για το έτος 2001, ανοίγονται από την 1η Σεπτεμβρίου 2001 έως την 31η Δεκεμβρίου 2001.
Άρθρο 2
Στον κανονισμό (ΕΚ) αριθ. 1477/2000, καταργούνται το έκτο εδάφιο του άρθρου 2 καθώς και τα παραρτήματα XIII και XIV.
Άρθρο 3
Η Επιτροπή αναλαμβάνει τη διαχείριση των κοινοτικών δασμολογικών ποσοστώσεων που αναφέρονται στο άρθρο 1, σύμφωνα με τις διατάξεις που προβλέπονται στα άρθρα 308α έως 308γ του κανονισμού (ΕΟΚ) αριθ. 2454/93.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής τους στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 2001.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Αυγούστου 2001.

Labels: 3
17
18